“ሠራዊቱ የታፈኑትን ነፃ ሲያወጣ ጠላትና ወገንን የለየ ምርጥ ኦፕሬሽን አከናውኗል” – ብርጋዴር ጄኔራል አዳምነህ መንግስቴ፣  የሰሜን ዕዝ ምክትል ኦፕሬሽን አዛዥ
 ጌትነት ተስፋማርያምሽሬ:- “መከላከያ ሠራዊት በጁንታው ታጣቂዎች አማካኝነት የታፈኑትን የሠራዊቱ አመራርና አባላትን ነፃ ሲያወጣ ጠላትና ወገንን የለየ ምርጥ ኦፕሬሽን አከናውኗል” ሲሉ ከታጋቾቹ መካከል አንዱ የነበሩት የሰሜን ዕዝ ምክትል ኦፕሬሽን አዛዥ ብርጋዴር ጄኔራል አዳምነህ መንግስቴ ተናገሩ። የሰሜን ዕዝ ምክትል ኦፕሬሽን አዛዥ ብርጋዴር ጄኔራል አዳምነህ መንግስቴ እንደገለፁት፤ መከላከያ ሠራዊቱ ታጋቾችን እና የጁንታውን ታጣቂ ለመለየት የተጠቀመው እርምጃ የሚደነቅ ነው። በዚህም የሠራዊቱ አመራርና አባላትን በማይጎዳ መልኩ ጥንቃቄ የተሞላበት ኦፕሬሽን በተሳካ ሁኔታ ተፈፅሟል። “መከላከያ ሠራዊታችን እኛ የታፈንነውን አመራርና አባላት ላይ አደጋ እንዳይደርስ ጥንቃቄ በተሞላው መንገድ እርምጃ ወስዷል። በተለይ የጁንታው አመራሮች በቅርበት ይከታተሉን ስለነበር እነርሱን በሚነጥል ሁኔታ በአየር ከፊት ጠባብ መንገድ ላይ ተሽከርካሪዎቻቸውን አቃጥሏል። መከላከያ ሠራዊቱ የጁንታው አመራሮች ወደኋላ ሊመለሱ ሲሄዱ በኋላ በኩልም ተሽከርካሪዎቻቸው ተመተው መንገዱ እንዲዘጋባቸው አድርጓል። በዚህ ወቅት የጁንታው አመራሮች መሄጃ በማጣታቸው የነበራቸውን ተሽከረካሪዎች እና ንብረት እየጣሉና እያንጠባጠቡ ሲበታተኑ መከላከያ ሠራዊታችን ደርሶ አብረውኝ የነበሩትን ሁሉ ታጋቾችን ነፃ አውጥቷል” በማለት የሠራዊቱን እርምጃ አወድሰዋል። ሠራዊቱ የታፈኑትን ነፃ ሲያወጣ ጠላትና ወገንን የለየ ምርጥ ኦፕሬሽን አከናውኗል ያሉት ብርጋዴር ጄኔራል አዳምነህ፤ እርምጃው መላው የኢትዮጵያ ህዝብም ደስተኛ የሆነበት እና ጥሩ ሥራ የተከናወነበት እንደሆነም ምስክርነታቸውን ሰጥተዋል። “መከላከያ ሠራዊታችንን በግሌም ሆነ አብረውኝ በነበሩ አመራሮች ስም ላመሰግን እወዳለሁ። በመከላከያ ሠራዊታችን ኮርተንበታል” ብለዋል። በአፈናው ወቅት ስለነበረው ሁናቴ ሲያስረዱም፣ “ስሜቱን መግለጽ ያጥረኝ ይሆናል፤ እናትና አባትህ ይክዱኛል ብለህ በማትጠብቅበት ሰዓት በሠራዊቲ ላይ ክህደት ተፈጽሟል። ቤታችን ነው ሰላም ነው ባልንበት ቦታ በተደራጀ ሃይል የአፈና ሥርዓት ተካሂዷል።የአፈናው ጊዜ በሙሉ በርካታ ውጣ ውረዶች ያሉት ነው፤ ረጅም የእግር ጉዞዎች በቀንም በሌሊትም ያለዕረፍት ነበረው። ዞሮ ዞሮ ህይወታችንን ካተረፉን የመከላከያ ሠራዊት ወንድሞቻችን ጋር ሆነን ታሪኩን በጽሁፍ በሰፊው የምናቀርበው ይሆናል” በማለት ሁኔታውን በአጭሩ አስረድተዋል። ጥቅምት 24 ቀን 2013 ዓ.ም ላይ በጁንታው ቡድን ታጣቂዎች ጥቃት ተፈጽሞባቸው የታፈኑት የሰሜን ዕዝ መከላከያ ሠራዊት አመራሮች ሽሬ ከተማ ሲደርሱ በሠራዊቱ ደማቅ አቀባበል ተደርጎላቸዋል። በርካታ የሠራዊቱ አባላት ታፍነው የሰነበቱ አመራሮቹን እና ጓደኞቻቸውን ሲያገኙም ወደ ሰማይ በሚተኮስ የጥይት ድምጽ እና በጭፈራ ደስታቸውን ገልፀዋል።ህዳር 30 ቀን ከሰዓት በኋላ የጁንታው ቡድን አጋቾች አዴት በተባለ አካባቢ በእግር ሲያጓጉዟቸው የነበሩትን ከ1 ሺህ በላይ የሠራዊቱን መኮንኖች በመልቀቅ በየአቅጣጫው መበታተኑ ታውቋል። ታፍነው የሰነበቱ የሠራዊቱ አመራሮች መንግሥት ላደረገው የህይወት አድን ጥረት ምስጋናቸውን አቅርበዋል።አዲስ ዘመን ታህሳስ 4/2013